text: হলি ক্রস কলেজ একটি ক্যাথলিক উচ্চ মাধ্যমিক কলেজ। পবিত্র ক্রুশ সংঘের সন্ন্যাসিনীদের দ্বারা কলেজটি পরিচালিত হয়। এটি ঢাকার তেজগাঁও এলাকায় অবস্থিত। এখানে বিজ্ঞান, মানবিক ও বাণিজ্য তিন বিভাগে শিক্ষা কার্যক্রম চালু রয়েছে। কলেজটির বর্তমান অধ্যক্ষ পবিত্র ক্রুশ সংঘের সন্ন্যাসিনী শিখা গোমেজ।
  
  ইতিহাস 
  
  ১৯৫০ সাল, ১ নভেম্বর পাঁচ জন মাত্র ছাত্রী নিয়ে হলি ক্রস কলেজের অগ্রযাত্রা শুরু হয়েছিল।  তার কয়েক বছর  আগের কথা। ১৯৪৭ সাল, দেশ বিভাগ হল। পূর্ব পাকিস্তান ও পশ্চিম পাকিস্তান। তখন ঢাকার আর্চবিশপ   ছিলেন— পরম শ্রদ্ধেয় লরেন্স গ্রেইনার , সিএসসি। পূর্ব পাকিস্তানে মেয়েদের শিক্ষা, বিশেষভাবে উচ্চশিক্ষার বিষয়টি তাঁর কাছে একটি জরুরী বিষয় ছিল। তাই  তিনি পবিত্র ক্রুশ সংঘের (হলি ক্রস) সিস্টারদের বিশেষভাবে অনুরোধ জানালেন পূর্ব পাকিস্তানে মেয়েদের জন্য একটি কলেজ প্রতিষ্ঠার জন্য । এই গুরু দায়িত্ব অর্পিত হল  পরম শ্রদ্ধেয়া সিস্টার আগষ্টিন মারীর উপর। ১৯৫০ সালের ১ নভেম্বর থেকে তিনি দায়িত্ব  পালন শুরু করেন। এই কাজে তাঁকে বিশেষভাবে সহযোগিতা করেছেন শ্রদ্ধেয়া সিস্টার রোজ  বার্ণার্ড, সিএসসি।  ১৯৬৬ সাল পর্যন্ত তিনি নিষ্ঠার সাথে এ দায়িত্ব পালন করেন। ১৯৬৬ সালে সিস্টার যোসেফ মেরী, সিএসসি কলেজের দ্বিতীয় অধ্যক্ষারূপে দায়িত্ব পালন করেন। ১৯৭১ থেকে ১৯৭২ সাল পর্যন্ত মিসেস গার্টি আব্বাস অধ্যক্ষা ছিলেন। ১৯৭২-২০১০ সালের ৩০শে জুন পর্যন্ত এই সুদীর্ঘকাল সিস্টার মেরিয়ান টিরিজা অধ্যক্ষা হিসাবে অত্যন্ত নিষ্ঠার সাথে দায়িত্ব পালন করেন।এই অর্ন্তবর্তীকালীন  বিভিন্ন সময়ে ভারপ্রাপ্ত অধ্যক্ষা হিসাবে দায়িত্ব পালন করেছেন সিস্টার যোয়্যান,সিএসসি,সিস্টার রোজ বার্ণার্ড, সিএসসি, এবং সিস্টার যোসেফ মেরী, সিএসসি।বর্তমানে জুলাই ০১,২০১০ সাল থেকে অধ্যক্ষা হিসাবে দায়িত্ব পালন করছেন সিস্টার শিখা গমেজ, সিএসসি।
  
  ৬০ বছরের ঐতিহ্য নিয়ে হলি ক্রস আপন মহিমায় প্রতিষ্ঠিত।অত্যন্ত আনুষ্ঠানিকতার সাথে ১৯৭৫ সালে কলেজের রজত জয়ন্তী এবং ২০০০ সালের কলেজের সুবর্ণ জয়ন্তী পালিত হয়েছে। সময়ের সাথে তাল মিলিয়ে এগিয়ে  চলছে কলেজ। পাঁচ জন মাত্র ছাত্রী নিয়ে  যে ক্ষুদ্র আরম্ভ ছিল তার পরিসর বর্তমানে অনেক ব্যাপক। বর্তমানে ৪৫ জন দক্ষ ও  অভিজ্ঞ শিক্ষক এখানে শিক্ষা ও অন্যান্য কার্যক্রম চালিয়ে নিচ্ছেন।  একাদশ, দ্বাদশ ও পরীক্ষার্থী মিলিয়ে ছাত্রী সংখ্যা প্রায় ২৫০০।
  
  ১৯৬০ সালে Alumnae Association আরম্ভ হয়।   আজও পর্যন্ত তা কলেজে একটি কার্যকরী ভূমিকা পালন করেছে।
  
  কলেজ শুরুর পর্যায়ে শুধু মানবিক বিভাগ ছিল ১৯৬২ সালে ঢাকা বোর্ডের অনুমোদনে এখানে বিজ্ঞান বিভাগ খোলা হয় এবং সময়ের প্রয়োজনে ২০০৫ সালে কলেজে ব্যবসায় শিক্ষা বিভাগ খোলা হয়েছে। ১৯৫৪ সালে কলেজে ঢাকা বিশ্ববিদ্যালয়ের অধীনে বি.এ ক্লাস ছিল। ১৯৭০ সালে তা বন্ধ করে দেয়া হয়।১৯৫২ সাল থেকে কলেজ সংলগ্ন ছাত্রীহোস্টেল ছিল। ১৯৭১ সাল পর্যন্ত  কলেজে ইংরেজি মাধ্যমে শিক্ষাদান করা হত।১৯৭২ সাল থেকে সরকারী নির্দেশ অনুযায়ী তা বাংলা মাধ্যমে পরিবর্তিত হয় এবং এখন পর্যন্ত এখানকার শিক্ষাকার্যক্রম বাংলা মাধ্যমেই সম্পন্ন হচ্ছে। ২০০৮ সালে কলেজের নবনির্মিত ভবন, অডিটোরিয়াম উদ্বোধন করা হয়েছে।
  
  ২০০৮ সাল থেকে মানসম্মত শিক্ষার চাহিদা পূরণের  লক্ষ্যে কলেজে দ্বিতীয় শিফট চালু  করা হয়।
  
  কলেজ ইউনিফর্ম 
  হলি ক্রস কলেজের ইউনিফর্ম সম্পূর্ণ সাদা রঙের। সাদা ফ্রক, সাদা পায়জামা, সাদা ওড়না, সাদা মোজা, সাদা জুতা, সাদা বেল্ট নিয়ে কলেজটির ইউনিফর্ম।
  
  সহশিক্ষা কার্যক্রম 
   বিভিন্ন ক্লাব: বিতর্ক ক্লাব, বিজ্ঞান ক্লাব।
   বছরে একবার আর্ট কম্পিটিশন আয়োজন করা হয়।
   বার্ষিক ম্যাগাজিন: স্ক্রাইব, জ্যোতি
   শিক্ষামূলক ছবি প্রদর্শনী, সেমিনার আয়োজন
  
  কৃতী শিক্ষার্থী
   শিরীন শারমিন চৌধুরী - বাংলাদেশের প্রথম নারী স্পিকার
   দীপু মনি  - বাংলাদেশ সরকারের শিক্ষামন্ত্রী
   মীরজাদী সেব্রিনা ফ্লোরা - রোগতত্ত্ব, রোগ নিয়ন্ত্রণ ও গবেষণা ইনস্টিটিউটের (আইইডিসিআর) এর পরিচালক
   সুবর্ণা মুস্তাফা - বিশিষ্ট অভিনেত্রী
   নাইমা হক -  ফ্লাইট লেফটেন্যান্ট, বিমান বাহিনীর প্রথম নারী পাইলট
  
  আরও দেখুন
  
  তথ্যসূত্র
  
  বিষয়শ্রেণী:১৯৫০-এ প্রতিষ্ঠিত
  বিষয়শ্রেণী:ঢাকা জেলার কলেজ
  বিষয়শ্রেণী:ঢাকার শিক্ষা প্রতিষ্ঠান
  বিষয়শ্রেণী:ক্যাথলিক খ্রিষ্টান শিক্ষা প্রতিষ্ঠান
  বিষয়শ্রেণী:১৯৫০-এ প্রতিষ্ঠিত শিক্ষা প্রতিষ্ঠান
title: হলি ক্রস কলেজ